#### KISKŐRÖS VÁROS POLGÁRMESTERE

#### ELŐTERJESZTÉS

(a Képviselő-testület 2021. szeptember 22-i ülésére)

**TÁRGY: AZ ÖNKORMÁNYZATI TULAJDONBAN LÉVŐ 2271 ÉS 2273 HRSZ-ON NYOLVÁNTARTOTT INGATLANOK TULAJDONJOG ÁTRUHÁZÁSA ADÁSVÉTEL ÚTJÁN**

Tiszainé Kelemen Edina (a továbbiakban: Kérelmező) kérelmet nyújtott be, Kiskőrös Város Önkormányzata (a továbbiakban: Önkormányzat) tulajdonát képező Kiskőrös belterület 2271 és 2273 hrsz-ú, természetben a Korvin utcában található ingatlanok megvásárlása érdekében.

A Kiskőrös 2271 hrsz-ú, 256 m2 alapterületű, kivett közterület rendeltetésű ingatlant a Képviselő-testület a 27/2021. számú határozatával forgalomképtelen törzsvagyoni körből forgalomképes üzleti vagyonná minősítette. A 2273 hrsz-on nyilvántartott 612 m2 térmértékű, kivett beépítetlen terület rendeltetésű ingatlan szintén az Önkormányzat forgalomképes üzleti vagyona.

Az önkormányzati vagyonról, a vagyon hasznosításáról szóló 26/2012. (XII.19.) önkormányzati rendelet (a továbbiakban: Vagyonrendelet) 12. § (4) bekezdés b) pontja alapján a nettó 10.000.000,- Ft egyedi értéket el nem érő üzleti vagyont értékesíteni versenytárgyalás kiírása nélkül, a nemzeti vagyonról szóló 2011. évi CXCVI. törvényben foglaltak figyelembevételével lehet. Az értékesítésre kijelölésről a Polgármester, a tulajdonjog átruházás szerződésben foglalt feltételeinek elfogadásáról a Képviselő-testület dönt.

Az Önkormányzat a rendezési tervében foglaltak alapján ezen ingatlanokat nem kívánja hasznosítani, ezért a fentiek figyelembevételével a Polgármester a fenti ingatlanokat értékesítésre kijelölte.

A Vagyonrendelet 14. § (1) bekezdése alapján az önkormányzati vagyon körébe tartozó vagyontárgy tulajdonjogának átruházására irányuló döntést megelőzően a vagyontárgy forgalmi értékének meghatározásáról a Polgármesteri Hivatal az általa megjelölt szakértő útján gondoskodik.

Az előterjesztés mellékletét képező térképrészleten feltüntetett ingatlanok - forgalmi értékét a független ingatlanforgalmi szakértő 1.400,-Ft/ m2 áron, a 2271 hrsz-ú ingatlan esetén 358.400,-Ft, a 2273 hrsz-ú ingatlan esetén pedig 856.800,-Ft, összesen nettó 1.215.200,-Ft összegben állapította meg. Az ingatlanok adásvétele nem tartozik az általános forgalmi adóról szóló 2007. évi CXXVII. törvény hatálya alá tekintettel arra, hogy a vonatkozó építési jogszabályok alapján nem minősülnek önállóan beépíthető építési teleknek.

Fentiekre tekintettel javaslom, hogy a Képviselő-testület a határozat-tervezetben foglaltak szerint hozza meg döntését.

**Kiskőrös, 2021. szeptember 14.**

 **Domonyi László s.k.,**

 **polgármester**

## HATÁROZAT-TERVEZET

A Képviselő-testület

1. egyetért Kiskőrös Város Önkormányzata tulajdonát képező Kiskőrös, belterület 2271 hrsz-ú, 256 m2 alapterületű, kivett közterület rendeltetésű és a 2273 hrsz-on nyilvántartott 612 m2 térmértékű, kivett beépítetlen terület rendeltetésű ingatlan tulajdonjogának határozat-tervezet mellékletét képező adásvételi szerződésben foglalt átruházásával Tiszainé Kelemen Edina részére 1.215.200,-Ft értékben.
2. felhatalmazza a polgármestert az adásvételi szerződés aláírására, továbbá az adásvétellel kapcsolatos jognyilatkozatok megtételére, valamint a tulajdonjog ingatlan-nyilvántartásban történő átvezetésére.
3. egyetért azzal, hogy a tulajdonjog átruházással összefüggő kiadások vevőt terhelik.

**Felelős:** polgármester

**Határidő:** azonnal